和劉長史荅十九兄
作者：楊炯
朝代：唐

paragraphs: 帝堯平百姓，高祖宅三秦。
子弟分河岳，衣冠動縉紳。
盛名恆不隕，歷代幾相因。
街巷塗山曲，門閭洛水濱。
五龍金作友，一子玉爲人。
寶劍豐城氣，明珠魏國珍。
風標自落落，文質且彬彬。
共許刁元亮，同推周伯仁。
石城俯天闕，鍾阜對江津。
驥足方遐騁，狼心獨未馴。
鼓鼙鳴九域，風火集重闉。
城勢餘三板，兵威乏四鄰。
居然混玉石，直置保松筠。
耿介酬天子，危言數賊臣。
鍾儀琴未奏，蘇武節猶新。
受祿寧辭死，揚名不顧身。
精誠動天地，忠義感明神。
怪鳥俄垂翼，修蛇竟暴鱗。
來朝拜休命，述職下梁岷。
善政馳金馬，嘉聲繞玉輪。
三荆忽有贈，四海更相親。
宮徵諧鳴石，光輝掩燭銀。
山川遙滿目，零露坐沾巾。
友愛光天下，恩波浹後塵。
懦夫仰高節，下里繼陽春。